CELEX: 32022R0511
Language: lv
Date: 2022-03-30 00:00:00
Title: Komisijas Īstenošanas regula (ES) 2022/511 (2022. gada 30. marts), ar ko pagarina laikposmu, kurā no Padomes Regulas (EK) Nr. 1967/2006 atkāpjas attiecībā uz minimālo attālumu no krasta un minimālo jūras dziļumu, kas jāievēro, ar volantīntipa trali zvejojot Slovēnijas teritoriālajos ūdeņos

31.3.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 103/7
               
            
         KOMISIJAS ĪSTENOŠANAS REGULA (ES) 2022/511
         (2022. gada 30. marts),
         ar ko pagarina laikposmu, kurā no Padomes Regulas (EK) Nr. 1967/2006 atkāpjas attiecībā uz minimālo attālumu no krasta un minimālo jūras dziļumu, kas jāievēro, ar volantīntipa trali zvejojot Slovēnijas teritoriālajos ūdeņos
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Regulu (EK) Nr. 1967/2006 (2006. gada 21. decembris), kas attiecas uz Vidusjūras zvejas resursu ilgtspējīgas izmantošanas pārvaldības pasākumiem un ar ko groza Regulu (EEK) Nr. 2847/93, kā arī atceļ Regulu (EK) Nr. 1626/94 (1), un jo īpaši tās 13. panta 5. punktu,
         tā kā:
         
                     (1)
                  
                  
                     Ar Regulas (EK) Nr. 1967/2006 13. panta 1. punktu velkamos zvejas rīkus aizliegts izmantot līdz 3 jūras jūdžu attālumā no krasta vai līdz 50 m izobatai, ja tāds dziļums sasniegts tuvāk pie krasta.
                  
               
                     (2)
                  
                  
                     Pēc dalībvalsts lūguma Komisija var pieļaut atkāpi no Regulas (EK) Nr. 1967/2006 13. panta 1. punkta, ja ir izpildīti vairāki nosacījumi, kas izklāstīti 13. panta 5. un 9. punktā.
                  
               
                     (3)
                  
                  
                     Attiecībā uz kuģiem, kas izmanto volantīntipa trali Slovēnijas teritoriālajos ūdeņos, kuru dziļums ir mazāks par 50 metriem un kuri atrodas 1,5 līdz 3 jūras jūdžu attālumā no krasta, atkāpe no 13. panta 1. punkta pirmās daļas pirmo reizi tika piešķirta ar Komisijas Īstenošanas regulu (ES) Nr. 277/2014 (2); to piešķīra uz laiku līdz 2017. gada 23. martam.
                  
               
                     (4)
                  
                  
                     Ar Komisijas Īstenošanas regulu (ES) 2017/2383 (3) atkāpe tika pagarināta līdz 2020. gada 27. martam.
                  
               
                     (5)
                  
                  
                     2020. gada 28. februārī Komisija saņēma Slovēnijas lūgumu turpināt atkāpes piemērošanu arī pēc 2020. gada 27. marta. Slovēnija iesniedza jauna pārvaldības plāna projektu un ziņojumu par pārvaldības plāna uzraudzību un īstenošanu, kurā atkāpes pagarinājums pamatots, ņemot vērā Regulas (EK) Nr. 1967/2006 un Eiropas Parlamenta un Padomes Regulas (ES) 2019/1241 (4) prasības. Lūgums attiecas uz kuģiem, kuri reģistrēti darbojamies minētajā zvejniecībā ilgāk nekā piecus gadus, kuru zvejas piepūli nav plānots palielināt un kuri strādā saskaņā ar pārvaldības plānu, ko Slovēnija atbilstīgi Regulas (EK) Nr. 1967/2006 19. panta 2. punktam pieņēmusi 2021. gada 18. augustā (5). Minētie kuģi ir iekļauti sarakstā, kas Komisijai paziņots saskaņā ar Regulas (EK) Nr. 1967/2006 13. panta 9. punkta prasībām.
                  
               
                     (6)
                  
                  
                     Zivsaimniecības zinātnes, tehnikas un ekonomikas komiteja (ZZTEK) 2020. gada 6.–10. jūlijā notikušajā plenārsēdē (6) ir izskatījusi atjaunināto plānu un atkāpes nosacījumus. ZZTEK ir secinājusi, ka atjauninātais plāns ir visaptverošs un ņem vērā lielāko daļu ZZTEK iepriekš izvirzīto argumentu. Ņemot vērā Slovēnijas sniegto jauno informāciju, ZZTEK ir secinājusi, ka atkāpes piešķiršanas nosacījumi joprojām ir izpildīti.
                  
               
                     (7)
                  
                  
                     Slovēnijas lūgtā atkāpe atbilst Regulas (EK) Nr. 1967/2006 13. panta 5. un 9. punktā izklāstītajiem nosacījumiem.
                  
               
                     (8)
                  
                  
                     Konkrētāk, pastāv zināmi ģeogrāfiskie ierobežojumi, jo Slovēnijas teritoriālie ūdeņi nekur nesasniedz 50 metru dziļumu. Ja atkāpe netiktu piešķirta, ar volantīntipa traļiem varētu zvejot tikai vairāk nekā 3 jūras jūdžu attālumā no krasta, kur zvejas vietas jūtami ierobežo komerciālajai kuģu satiksmei atvēlētā teritorija.
                  
               
                     (9)
                  
                  
                     Pārvaldības plānā ir noteiktas visas attiecīgo zvejniecību definīcijas un garantēta zvejas piepūles turpmāka nepalielināšana, jo zvejas atļaujas tiks izdotas tikai konkrētajiem 12 kuģiem, kuriem Slovēnija jau atļāvusi zvejot.
                  
               
                     (10)
                  
                  
                     Zvejniecība, kurā izmanto volantīntipa trali, ir jauktu sugu zvejniecība, kurā nevar izmantot citus zvejas rīkus, izņemot “tartanu”, kas ir smagāks, tātad varētu nonākt ciešākā saskarē ar jūras grunti un gūt lielākas demersālo sugu nozvejas, un šī zvejniecība neietekmē darbības, kurās izmanto citus zvejas rīkus, nevis traļus, zvejas vadus vai tiem līdzīgus velkamos zvejas rīkus. Turklāt zvejniecībai, kurā izmanto volantīntipa trali, nav būtiskas ietekmes uz jūras vidi, tai skaitā uz aizsargājamajām dzīvotnēm, jo, kā norādījusi ZZTEK, tā izmanto zvejas vietas ar dūņainu grunti, jutīgās dzīvotnēs zveja nenotiek un izmetumu apjomi ir mazi.
                  
               
                     (11)
                  
                  
                     Slovēnijas lūgtā atkāpe ietekmē nelielu kuģu skaitu, proti, tikai 12 kuģus. Šo kuģu reģistrācijas numuri ir norādīti pārvaldības plānā.
                  
               
                     (12)
                  
                  
                     Attiecīgās zvejas darbības ir saskaņā ar Regulas (EK) Nr. 1967/2006 4. panta 1. punktu, kas izņēmuma kārtā un ar konkrētiem nosacījumiem atļauj zvejot virs aizsargājamajām dzīvotnēm, ja zvejas laikā netiek skartas jūraszāļu audzes.
                  
               
                     (13)
                  
                  
                     Lūgtā atkāpe ir saskaņā ar Regulas (EK) Nr. 1967/2006 8. panta 1. punkta h) apakšpunktu, kas aizstāts ar Regulas (ES) 2019/1241 8. panta 1. punktu un IX pielikuma B daļas I iedaļu, jo attiecas uz traleriem, kuru izmantoto traļu linuma acs izmērs nav mazāks par 40 mm.
                  
               
                     (14)
                  
                  
                     Attiecīgās zvejas darbības atbilst prasībām, kas noteiktas Regulas (EK) Nr. 1967/2006 9. panta 3. punktā, kurš aizstāts ar Regulas (ES) 2019/1241 8. panta 1. punktu un IX pielikuma B daļas I iedaļu, jo volantīntipa traļi nav aprīkoti ar kvadrātveida acu linumu, kura acs izmērs ir mazāks par 40 mm.
                  
               
                     (15)
                  
                  
                     Volantīntipa traļus neizmanto galvkāju zvejai. ZZTEK ir norādījusi, ka šajā zvejniecībā gūtās galvkāju nozvejas nav nenozīmīgas, taču, pamatojoties uz jaunāko plāna īstenošanas ziņojumu, secinājusi, ka tās veido tikai ļoti niecīgu daļu no galvkāju sugu kopējās nozvejas attiecīgajā apgabalā.
                  
               
                     (16)
                  
                  
                     Slovēnijas pieņemtajā pārvaldības plānā ir ietverti zvejas darbību uzraudzības pasākumi, kas paredzēti Regulas (EK) Nr. 1967/2006 13. panta 9. punkta trešajā daļā un Padomes Regulas (EK) Nr. 1224/2009 (7) 14. un 15. pantā.
                  
               
                     (17)
                  
                  
                     Atbilstīgi Regulas (EK) Nr. 1967/2006 13. panta 9. punkta c) apakšpunkta kritērijiem volantīntipa traļu izmantošana tiek reglamentēta, lai nodrošinātu, ka Regulas (ES) 2019/1241 IX pielikuma A daļā minēto sugu nozvejas ir minimālas. ZZTEK ir norādījusi, ka šo sugu deklarētās nozvejas nav nenozīmīgas, un secinājusi: tā kā zvejniecība, kurā izmanto volantīntipa trali, ir neliela apmēra, tās nozveju kopējais apjoms sasniedz vien dažus desmitus tonnu, kas ir tikai ļoti maza daļa no šo sugu kopējās nozvejas attiecīgajā apgabalā.
                  
               
                     (18)
                  
                  
                     Tāpēc lūgtā atkāpe būtu jāpiešķir.
                  
               
                     (19)
                  
                  
                     Noteiktā laikā un saskaņā ar Slovēnijas pieņemtajā pārvaldības plānā paredzēto uzraudzības plānu Slovēnijai būtu jāsniedz Komisijai attiecīgs ziņojums.
                  
               
                     (20)
                  
                  
                     Lai varētu īstenot tūlītējus korektīvus pārvaldības pasākumus, kas veicami, ja Komisijai iesniegtajā ziņojumā atklātos slikts izmantotā krājuma saglabāšanās stāvoklis, un vienlaikus radītu iespēju pilnveidot zinātnisko bāzi, kas savukārt ļaus uzlabot pārvaldības plānu, atkāpes piemērošanas ilgums būtu jāierobežo.
                  
               
                     (21)
                  
                  
                     Ar Īstenošanas regulu (ES) 2017/2383 piešķirtā atkāpe zaudēja spēku 2020. gada 27. martā, tāpēc, lai nodrošinātu juridisko nepārtrauktību, šī regula būtu jāpiemēro no 2020. gada 28. marta. Juridiskās noteiktības labad šai regulai būtu jāstājas spēkā steidzamības kārtā.
                  
               
                     (22)
                  
                  
                     Šajā regulā paredzētie pasākumi ir saskaņā ar Zvejniecības un akvakultūras komitejas atzinumu,
                  
               IR PIEŅĒMUSI ŠO REGULU.
         
            1. pants
            Atkāpe
            Slovēnijas teritoriālajos ūdeņos neatkarīgi no to dziļuma 1,5 līdz 3 jūras jūdžu attālumā no krasta Regulas (EK) Nr. 1967/2006 13. panta [1. punkta] pirmo daļu nepiemēro kuģiem, kuri zvejo ar volantīntipa trali un atbilst šādām prasībām:
            
                        a)
                     
                     
                        to reģistrācijas numurs ir minēts pārvaldības plānā, ko Slovēnija pieņēmusi atbilstīgi Regulas (EK) Nr. 1967/2006 19. panta 2. punktam;
                     
                  
                        b)
                     
                     
                        tie reģistrēti darbojamies attiecīgajā zvejniecībā ilgāk nekā piecus gadus, un to zvejas piepūle nākotnē netiks palielināta;
                     
                  
                        c)
                     
                     
                        tie ir zvejas atļaujas turētāji un darbojas saskaņā ar pārvaldības plānu, ko Slovēnija pieņēmusi atbilstīgi Regulas (EK) Nr. 1967/2006 19. panta 2. punktam.
                     
                  
         
            2. pants
            Uzraudzības plāns un ziņojums
            Slovēnija trīs gadu laikā pēc šīs regulas stāšanās spēkā iesniedz Komisijai ziņojumu, kas sagatavots saskaņā ar 1. pantā minētajā pārvaldības plānā paredzēto uzraudzības plānu.
         
         
            3. pants
            Stāšanās spēkā un piemērošanas periods
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2020. gada 28. marta līdz 2023. gada 27. martam.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 30. martā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  Padomes Regula (EK) Nr. 1967/2006 (2006. gada 21. decembris), kas attiecas uz Vidusjūras zvejas resursu ilgtspējīgas izmantošanas pārvaldības pasākumiem un ar ko groza Regulu (EEK) Nr. 2847/93, kā arī atceļ Regulu (EK) Nr. 1626/94 (OV L 409, 30.12.2006., 11. lpp.).
         
            (2)  Komisijas Īstenošanas regula (ES) Nr. 277/2014 (2014. gada 19. marts), ar ko paredz atkāpi no Padomes Regulas (EK) Nr. 1967/2006 attiecībā uz minimālo attālumu no krasta un minimālo jūras dziļumu, kas jāievēro kuģiem, kuri zvejo ar volantīntipa trali, Slovēnijas teritoriālajos ūdeņos (OV L 82, 20.3.2014., 1. lpp.).
         
            (3)  Komisijas Īstenošanas regula (ES) 2017/2383 (2017. gada 19. decembris), ar ko pagarina laikposmu, kurā no Padomes Regulas (EK) Nr. 1967/2006 atkāpjas attiecībā uz minimālo attālumu no krasta un minimālo jūras dziļumu, kas jāievēro, ar volantīntipa trali zvejojot Slovēnijas teritoriālajos ūdeņos (OV L 340, 20.12.2017., 32. lpp.).
         
            (4)  Eiropas Parlamenta un Padomes Regula (ES) 2019/1241 (2019. gada 20. jūnijs) par zvejas resursu saglabāšanu un jūras ekosistēmu aizsardzību ar tehniskiem pasākumiem un ar ko groza Padomes Regulas (EK) Nr. 1967/2006, (EK) Nr. 1224/2009 un Eiropas Parlamenta un Padomes Regulas (ES) Nr. 1380/2013, (ES) 2016/1139, (ES) 2018/973, (ES) 2019/472 un (ES) 2019/1022 un atceļ Padomes Regulas (EK) Nr. 894/97, (EK) Nr. 850/98, (EK) Nr. 2549/2000, (EK) Nr. 254/2002, (EK) Nr. 812/2004 un (EK) Nr. 2187/2005 (OV L 198, 25.7.2019., 105. lpp.).
         
            (5)  Lēmums Nr. 34200-2/2021/3, 2021. gada 18. augusts.
         
            (6)  Zivsaimniecības zinātnes, tehnikas un ekonomikas komitejas (ZZTEK) 64. plenārsēdes ziņojums (PLEN-20-02). Eiropas Savienības Publikāciju birojs, Luksemburga, 2020, ISBN 978-92-76-21081-8, doi:10.2760/325560, JRC121501 (https://stecf.jrc.ec.europa.eu/documents/43805/2684997/STECF+PLEN+20-02.pdf/0a7b5693-d2ad-433f-b24d-9cc7732fe1f8).
         
            (7)  Padomes Regula (EK) Nr. 1224/2009 (2009. gada 20. novembris), ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem, un groza Regulas (EK) Nr. 847/96, (EK) Nr. 2371/2002, (EK) Nr. 811/2004, (EK) Nr. 768/2005, (EK) Nr. 2115/2005, (EK) Nr. 2166/2005, (EK) Nr. 388/2006, (EK) Nr. 509/2007, (EK) Nr. 676/2007, (EK) Nr. 1098/2007, (EK) Nr. 1300/2008 un (EK) Nr. 1342/2008, un atceļ Regulas (EEK) Nr. 2847/93, (EK) Nr. 1627/94 un (EK) Nr. 1966/2006 (OV L 343, 22.12.2009., 1. lpp.).